行路難
作者：滕岑
朝代：宋

paragraphs: 行路難，東南地傾水瀰漫。
三江五湖滄海寬，魚龍出沒肆神姦。
萬斛不勞一蹴翻，江水有潮溪有灘。
錢塘潮頭平越山，乘潮寄命呼吸間。
上灘篙挽寸步慳，下灘小跌淪奔湍。
我行河道差若安，亡奈衆堰爲阻艱。
兩牛力盡費躋攀，咫尺猶如限重關。
行路難，西南之險更莫言。
一山至有百八盤，猿猱欲上愁復還。
汝如憚行要登船，恐汝膽落濆淖旋。
此去投北經中原，崑崙萬里傾濁瀾。
一吞數舟歲常然，舟楫么麽吁難全。
陸行崤函車不前，况復羊腸萬屈蟠。
其餘禹歷諸山川，深入無底高㨖天。
行路難，有如此，不如閉門且隠几。
門前有地平如砥，無憂那憂勃堆起。